其三 闵岭中（首句缺一字）
元结 (Tang)
囗群山以延想，吾独闵乎岭中。彼岭中兮何有，有天含之玉峰。殊閟绝之极颠，上闻产乎翠茸。欲采之以将寿，眇不知夫所从。大渊蕴蕴兮绝嶘岌岌，非梯梁以通险。当无路兮可入，彼猛毒兮曹聚。必凭托乎阻修，常儗儗兮伺人。又如何兮不愁，彼妖精兮变怪。必假见于风雨，常闪闪而伺人。又如何兮不苦，欲仗仁兮托信。将径往兮不难，久懹懹以㥄惋。却迟回而永叹，惧大灵兮不知。以予心为永惟，若不可乎遂已。吾终保夫直方，则必蒙皮篻以为矢。弦毋筱以为弧，化毒铜以为戟。刺棘竹以为殳，得猛烈之材。获与之而并驱，且舂刺乎恶毒。又引射夫妖怪，尽群类兮使无。令善仁兮不害，然后采梫榕以驾深。收枞橞兮梯险，跻予身之飘飘。承予步之𨁹𨁹，入岭中而登玉峰。极閟绝而求翠茸，将吾寿兮随所从。思未得兮马如龙，独翳蔽于山颠。久低回而愠瘀，空仰讼于上玄。彼至精兮必应，宁古有而今无。将与身而皆亡，岂言之而已乎。